**Obrazloženje usklađenog prijedloga financijskog plana**

**za razdoblje 2022. – 2024**. **god.**

**1.1. Uvod – sažetak djelokruga rada proračunskog korisnika**

Tehnički fakultet Sveučilišta u Rijeci, osnovan 08.11.1960. godine, je visokoškolska i znanstveno-istraživačka institucija na području tehničkih znanosti ne samo na Sveučilištu u Rijeci, nego i u regiji u kojoj djeluje, konkurentna na europskom i svjetskom tržištu znanja.

Fakultet objedinjuje danas djelatnost 11 zavoda i to:

* Zavod za automatiku i elektroniku
* Zavod za brodogradnju i inženjerstvo morske tehnologije
* Zavod za elektroenergetiku
* Zavod za industrijsko inženjerstvo i menadžment
* Zavod za konstruiranje u strojarstvu
* Zavod za matematiku, fiziku i strane jezike
* Zavod za materijale
* Zavod za mehaniku fluida i računarsko inženjerstvo
* Zavod za računarstvo
* Zavod za tehničku mehaniku
* Zavod za termodinamiku i energetiku

U sklopu zavoda djeluje 36 katedri i 50 laboratorija, a na Fakultetu djeluju i Računalni centar, Knjižica, Financijska služba, Služba nabave i komercijale, Služba općih i kadrovskih poslova, Služba studentske evidencije i Tehnička služba.

Strategija razvoja Tehničkog fakulteta izravno se nadovezuje na Strategiju Sveučilišta u Rijeci za razdoblje od 2021. do 2025., u čijem je donošenju Tehnički fakultet, kao sastavnica Sveučilišta, aktivno sudjelovao te se obvezao raditi na njenoj implementaciji, s uvažavanjem specifičnosti znanstvenih područja koja su zastupljena na Fakultetu. Skladno navedenom pri provedbi Strategije Sveučilišta uvažavaju se sve posebnosti i specifičnosti Tehničkog fakulteta. Program Tehničkog fakulteta u Rijeci sukladan je s ciljem, sadržajem i misijom ustanove.

Fakultet izvodi sveučilišne preddiplomske i diplomske studijske programe u poljima strojarstva, brodogradnje, elektrotehnike i računarstva te stručne preddiplomske studijske programe u poljima strojarstva, brodogradnje i elektrotehnike, kao i trogodišnji treći ciklus obrazovanja koji omogućava stjecanje doktorata znanosti na području tehničkih znanosti, i to u poljima strojarstva, brodogradnje, elektrotehnike, temeljnih tehničkih znanosti, interdisciplinarnih tehničkih znanosti te računarstva.

Studiji na Fakultetu ustrojeni su prema Bolonjskom modelu 3+2+3, što znači da se obrazovanje provodi kroz preddiplomski sveučilišni studij u trajanju od 3 godine, kojim se stječe 180 ECTS bodova, zatim diplomski sveučilišni studij u trajanju od 2 godine, kojim se stječe 120 ECTS bodova te poslijediplomski sveučilišni (doktorski) studij u trajanju od 3 godine, kojim se stječe 180 ECTS bodova.

Tablica studijskih programa nalazi se u nastavku.

|  |  |
| --- | --- |
|  |  |
| **PREDDIPLOMSKI SVEUČILIŠNI STUDIJ 3-godišnji (180 ECTS)** | |
| Studij | Naziv |
| Strojarstvo | Sveučilišni prvostupnik inženjer strojarstva |
| Brodogradnja | Sveučilišni prvostupnik inženjer brodogradnje |
| Elektrotehnika | Sveučilišni prvostupnik inženjer elektrotehnike |
| Računarstvo | Sveučilišni prvostupnik inženjer računarstva |
|  |  |
| **DIPLOMSKI SVEUČILIŠNI STUDIJ 2-godišnji (120 ECTS)** | |
| Studij | Naziv |
| Strojarstvo | Magistar inženjer strojarstva |
| Brodogradnja | Magistar inženjer brodogradnje |
| Elektrotehnika | Magistar inženjer elektrotehnike |
| Računarstvo | Magistar inženjer računarstva |
|  |  |
| **POSLIJEDIPLOMSKI SVEUČILIŠNI (DOKTORSKI) STUDIJ 3-godišnji (180 ECTS)** | |
| Studij | Naziv |
| Strojarstvo, Brodogradnja, Temeljne tehničke znanosti i druge interdisciplinarne tehničke znanosti | Doktor tehničkih znanosti |
|
|
|
| Elektrotehnika |
| Računarstvo |
|  |  |
| **PREDDIPLOMSKI STRUČNI STUDIJ 3-godišnji (180 ECTS)** | |
| Studij | Naziv |
| Strojarstvo | Stručni prvostupnika inženjer strojarstva |
| Brodogradnja | Stručni prvostupnik inženjer brodogradnje |
| Elektrotehnika | Stručni prvostupnik inženjer elektrotehnike |
|  |  |

Pored nastavnih, pri Fakultetu se odvijaju i brojne istraživačke aktivnosti, većinom u okviru rada na znanstvenim projektima financiranim od strane Hrvatske zaklade za znanost, EU fondova, Sveučilišta u Rijeci, gospodarstva i iz drugih izvora. Obzirom na bogatu istraživačku aktivnost, rezultati istraživanja znanstvenika predstavljaju se na brojnim znanstvenim i stručnim konferencijama te kroz objavu znanstvenih radova u časopisima od kojih je velik broj klasificiran u kategoriji s najvećim odjekom.

**1.2. Obrazloženje programa (aktivnosti i projekata)**

Financijsko poslovanjeTehničkog fakulteta Rijeka provodi se kroz program 3705 – Visoko obrazovanje. Financijski plan Tehničkog fakulteta za razdoblje od 2022. do 2024. godine sadrži: prihode po vrstama, rashode razvrstane prema proračunskim klasifikacijama i obrazloženje prijedloga financijskog plana.

PLAN PRIHODA I PRIMITAKA

Tehnički fakultet ostvaruje prihode iz nadležnog proračuna za financiranje redovne djelatnosti na **podskupini 671**, odnosno iz izvora ***11 - opći prihodi i primici****.* Općim prihodima i primicima financira se aktivnost redovne djelatnosti fakulteta, programsko financiranje nastavne djelatnosti i znanstvene djelatnosti. Nadalje, fakultet ostvaruje prihode od pruženih usluga primjerice kroz stručne projekte za gospodarstvo na **podskupini 661** i prihode od financijske imovine na **podskupini 641**, a pripadaju izvoru ***31 - vlastiti prihodi***. Prihodi po posebnim propisima na **podskupini 652**, koje fakultet ostvaruje iz izvora ***43 - ostali prihodi za posebne namjene***, odnose se na sufinanciranje cijene usluge i participaciju školarina. **Podskupina 632** predstavlja prihode ostvarene iz izvora ***51 - pomoći EU***, dakle pomoći od međunarodnih organizacija te institucija i tijela EU za provedbu projekata ERASMUS+ i Interreg. Također, fakultet ostvaruje prijenose između proračunskih korisnika istog proračuna na **podskupini 639** iz izvora ***52 - ostale pomoći i darovnice*** koji se odnose na mobilnost znanstvenika, projekte studentskog zbora, bilateralne projekte Ministarstva znanosti i obrazovanja, projekte Hrvatske zaklade za znanost kao i prijenose EU sredstava. Fakultet je planirao i ostvarenje prihoda od donacija pravnih i fizičkih osoba izvan općeg proračuna na **podskupini 663**, iz izvora ***61 - donacije*** i prihode od prodaje stambenih objekata za zaposlene na **podskupini 721**, iz izvora ***71 – prihodi od prodaje ili zamjene nefinancijske imovine i naknade s naslova osiguranja***.

Sveukupni prihodi u 2022. godini planirani su u iznosu 52.441.890 kn, dok je projekcija plana prihoda za 2023. godinu 52.479.046 kn, te za 2024. godinu 51.219.616 kn.

PLAN RASHODA I IZDATAKA

Financijsko poslovanje Tehničkog fakulteta u Rijeci u razdoblju od 2022. do 2024. godine planira se odvijati kroz sljedeće aktivnosti i projekte:

**Aktivnost 621002** – **Redovna djelatnost Sveučilišta u Rijeci**

**– izvor 11** Opći prihodi i primici - financijski plan prikazuje sredstva za plaće, naknade za prijevoz na posao i s posla, materijalna prava zaposlenika, zdravstvene usluge i naknadu za nezapošljavanje osoba s invaliditetom temeljem dobivenih limita za izvor financiranja 11 – opći prihodi i primici od Sveučilišta u Rijeci 03.12.2021. godine. U 2022. god. za ovu aktivnost predviđeno je 35.225.253 kn, projekcija za 2023. god. iznosi 35.330.910 kn te projekcija za 2024. god. 35.493.420 kn.

|  |  |  |  |  |  |
| --- | --- | --- | --- | --- | --- |
| Šifra aktivnosti | Plan 2021. | Plan 2022. | Plan 2023. | Plan 2024. | Indeks 22./21. |
| **A 621002** | 34.351.880 | 35.225.253 | 35.330.910 | 35.493.420 | 102,54 |

**Aktivnost 622122** – **Programsko financiranje javnih visokih učilišta**

**– izvor 11** Opći prihodi i primici - financijski plan prikazuje sredstva za financiranje nastavne djelatnosti, financiranje znanstvene i umjetničke djelatnosti te financiranje različitih znanstvenih potpora istraživanjima temeljem dobivenih limita od Sveučilišta u Rijeci. Programska sredstva Sveučilište u Rijeci uplaćuje temeljem Ugovora o programskom financiranju, a namijenjena su osiguravanju procesa odvijanja nastavnih i znanstvenih aktivnosti. Temeljem Ugovora o dodjeli sredstava potpore znanstvenim istraživanjima Sveučilišta u Rijeci, u ovoj aktivnosti planirana su sredstva za 28 UniRi znanstvenih potpora. Za cijelo trogodišnje razdoblje sredstva programskog financiranja planiraju se u istom iznosu. U 2022. god. za ovu aktivnost predviđeno je 4.728.702 kn, projekcija za 2023. god. također iznosi 4.728.702 kn te projekcija za 2024. god. 4.728.702 kn. Planiranim prihodima od programskih ugovora financirat će se materijalni rashodi u iznosu 3.096.702 kn, financijski rashodi u iznosu 22.000 kn te rashodi za nabavu proizvedene dugotrajne imovine u iznosu 1.610.000 kn.

|  |  |  |  |  |  |
| --- | --- | --- | --- | --- | --- |
| Šifra aktivnosti | Plan 2021. | Plan 2022. | Plan 2023. | Plan 2024. | Indeks 22./21. |
| **A 622122** | 4.722.990 | 4.728.702 | 4.728.702 | 4.728.702 | 100,12 |

**Aktivnost 679089 – Redovna djelatnost Sveučilišta u Rijeci – iz evidencijskih prihoda**

**– izvor 31** Vlastiti prihodi i **izvor 43** Prihodi za posebne namjene - financijski plan prikazuje sredstva koja su temeljem Upute Ministarstva financija i Ministarstva znanosti i obrazovanja izuzeta od uplate vlastitih i namjenskih prihoda i primitaka u državni proračun, a obuhvaćaju stručne projekte, tečajeve, cjeloživotne programe, izdavačku djelatnost, iznajmljivanje prostora, sponzorstva i sl., te namjenske prihode kao što su školarine, upisnine, refundacija štete s naslova osiguranja i ostale prihode za posebne namjene;

**– izvor 52** Ostale pomoći - financijski plan prikazuje sredstva za projekte Hrvatske zaklade za znanost (7 projekata), sredstva za plaće mladih istraživača Hrvatske zaklade za znanost, sufinanciranje studentskih programa i projekata Studentskog zbora Sveučilišta u Rijeci, sredstva za internacionalizaciju i mobilnost i slične prijenose sredstava između proračunskih korisnika istog proračuna;

**– izvor 61** Donacije - financijski plan prikazuje sredstva dobivena donacijom;

**– izvor 71** Prihodi od nefinancijske imovine – financijski plan prikazuje sredstva koja se odnose na obročnu otplatu stanova prodanih kupcima 1992. god., po ugovorima o prodaji stanova na kojima je postojalo stanarsko pravo.

Za provođenje ove aktivnosti predviđeno je u 2022. god. 9.460.984 kn, u 2023. god. 11.193.425 kn, te u 2024. god. 11.100.494 kn. Rashodi iz izvora 52 u 2022. god.(1.932.132 kn) na ovoj aktivnosti manji su od ostvarenih prihoda u 2022. god. pa su iskazani neutrošeni prihodi u iznosu od 240.508 kn kao odnos u 2023. god., a odnose se na višak sredstava za projekte Hrvatske zaklade za znanost.

|  |  |  |  |  |  |
| --- | --- | --- | --- | --- | --- |
| Šifra aktivnosti | Plan 2021. | Plan 2022. | Plan 2023. | Plan 2024. | Indeks 22./21. |
| **A 679089** | 11.680.000 | 9.460.984 | 11.193.425 | 11.100.494 | 81,00 |

**Aktivnost 679072 - EU projekti Sveučilišta u Rijeci – iz evidencijskih prihoda**

**– izvor 51** Pomoći EU - financijski plan 2022.-2024. prikazuje sredstva pomoći od institucija i tijela EU za projekte:

**1)** **METRO Interreg** - Maritime Environment-friendly TRanspOrt systems; Projekt ID:10044221; Interreg V A Italy Croatia Cross-border Cooperation Programme 2014-2020. Glavni partner: University of Trieste. Partneri: Tehnički fakultet Rijeka i Pomorski fakultet Rijeka. Trajanje: 01.01.2019.-31.12.2021. METRO projekt ima za cilj poboljšati kvalitetu, sigurnost i održivost okoliša u pomorskom prijevozu promovirajući multimodalnost i ekološko-inovativna rješenja za pomorski i obalni prijevoz u programskom području Italije i Hrvatske. Kroz sinergiju između sveučilišta, tvrtki i javnih tijela koja djeluju u području pomorstva i brodogradnje stvoriti će se mreža institucija s različitim stručnim mogućnostima koje pokrivaju sva područja od istraživanja i razvoja na području inženjerstva i tehnologije pomorskih objekata, pogonskih sustava, projekta broda pa sve do koordinacije i planiranja lučkih aktivnosti.

**2)**  **Erasmus+ Sustrainable** - Promoting Sustainability as a Fundamental Driver in Software Development Training and Education; projekt br. 2020-1-PT01-KA203-078646. Glavni partner: Universidade de Coimbra, Coimbra, Portugal (uplaćuje sredstva Sveučilištu u Rijeci). Trajanje: 01.09.2020.-31.08.2023. Ovaj projekt ima za cilj promicanje obrazovanja sljedeće generacije softverskih inženjera koji će uzeti u obzir održivost u svim aspektima procesa softverskog inženjeringa: SusTrainable znači Obuka za Održivost. Našim budućim softverskim inženjerima želimo pružiti bitne vještine za razvoj softvera koji je ne samo funkcionalno ispravan, već i jednostavan za održavanje i razvoj, koji je izdržljiv, ima mali utjecaj i koristi hardver na energetski najučinkovitiji način.

**- izvor 52** Ostale pomoći i darovnice - financijski plan prikazuje utrošena sredstva koja će Fakultet ostvariti prijenosom sredstava između proračunskih korisnika istog proračuna kao partner na projektima:

**1)** **HKO-Dig IT** - Izrada standarda zanimanja i standarda kvalifikacija u djelatnostima računarstva (UP.03.1.1.03.0061), provedba HKO-a na razini visokog obrazovanja u okviru Operativnog programa Učinkoviti ljudski potencijali 2014.-2020. Glavni partner: Sveučilište u Splitu, Fakultet elektrotehnike, strojarstva i brodogradnje, Split. Trajanje: 22.03.2019.- 22.03.2022. Svrha projekta je unaprijediti relevantnosti nastavne djelatnosti fakulteta i odjela koji izvode studijske programe iz područja računarstva, putem izrade standarda zanimanja i kvalifikacija za ključna područja računarstva te unaprjeđenja više prediplomskih i diplomskih sveučilišnih studijskih programa iz područja računarstva. Dodatni ciljevi odnose se na unaprjeđenje postupaka izrade, evaluacije i izmjene studijskih programa kroz razvoj odgovarajućih alata te unaprjeđenje propisa sustava kvalitete i jačanje nastavničkih kompetencija visokoobrazovnih djelatnika.

**2)** **HKO-ELE** - Primjena Hrvatskog kvalifikacijskog okvira za sveučilišne studijske programe u području elektrotehnike (UP.03.1.1.03.0030), provedba HKO-a na razini visokog obrazovanja u okviru Operativnog programa Učinkoviti ljudski potencijali 2014.-2020. Glavni partner: Sveučilište Josipa Jurja Strossmayera u Osijeku, Fakultet elektrotehnike, računarstva i informacijskih tehnologija Osijek. Trajanje: 22.03.2019.- 22.03.2022. Ovaj projekt će omogućiti izradu revizije struktura postojećih programa u području elektrotehnike i definiranje ishoda učenja koji će biti prilagođeni stalnim i brzim promjenama u sektoru elektrotehnike i ICT-a, kako bismo ujednačili sadržaj i kvalitetu studijskih programa te osigurali njihovu prepoznatljivost na državnoj te europskoj razini. Projektom će se u suradnji s predstavnicima gospodarstvenika i udruga razviti 2 standarda zanimanja, 3 standarda kvalifikacija, definirati ishodi učenja i unaprijediti sadržaj za 14 studijskih programa u području elektrotehnike i ICT-a.

**3)** **DATACROSS** – napredne metode i tehnologije u znanosti o podatcima i kooperativnim sustavima (KK.01.1.1.01.0009), program Konkurentnost i kohezija 2014.-2020. Glavni partner: Sveučilište u Zagrebu, Fakultet elektrotehnike i računarstva, Zagreb. Trajanje: 01.11.2017.-31.10.2022. Projekt Znanstvenog centra izvrsnosti za znanost o podatcima i kooperativne sustave (ZCI ACROSS-DataScience) koji se bavi istraživačkim problemima razvoja naprednih metoda i tehnologija analize heterogenih podataka te oblikovanja složenih kooperativnih sustava. Ciljevi projekta su provođenje vrhunskih, graničnih istraživanja u područjima znanosti o podatcima i kooperativnim sustavima, jačanje kapaciteta Znanstvenog centra izvrsnosti u područjima znanosti o podatcima i kooperativnim sustavima, povećanje međunarodne vidljivosti i prepoznatljivosti Znanstvenog centra izvrsnosti za znanost o podatcima i kooperativne sustave, povećanje doprinosa razvoju hrvatskoga gospodarstva i društva u cjelini.

**4)** **EuroCC** - National Competence Centres in the framework of EuroHPC (broj: 1-64/0-2020), operativni program Obzor 2020. Glavni partner: SRCE - Sveučilišni računski centar Sveučilišta u Zagrebu. Trajanje: 01.09.2020.-31.08.2022. EuroCC aktivnost okupit će potrebnu stručnost za uspostavljanje mreže nacionalnih centara kompetencija u HPC-u širom Europe u 31 državi članici i pridruženim državama sudionicama, kako bi se pružio širok portfelj usluga prilagođen odgovarajućim nacionalnim potrebama industrije, akademske zajednice i javne uprave.

Također, financijskim planom predviđena su i sredstva koja će Fakultet ostvariti prijenosom sredstava između proračunskih korisnika istog proračuna kao prijavitelj projekata:

**5)** **KLIMOD** – Računalni model strujanja, poplavljivanja i širenja onečišćenja u rijekama i obalnim morskim područjima (KK.05.1.1.02.0017), operativni program Konkurentnost i kohezija 2014.-2020.; ostvarivat će prijenose sredstava od Ministarstva gospodarstva i održivog razvoja te pomoći od izvanproračunskih korisnika od Fonda za zaštitu okoliša i energetsku učinkovitost. Projektni partneri: Prirodoslovno-matematički fakultet Zagreb–Geološki odsjek, Institut Ruđer Bošković Zagreb, Medicinski fakultet Rijeka, Građevinski fakultet Rijeka. Trajanje: 18.03.2020.-18.03.2023. Provedbom projekta provode se primijenjena znanstvena istraživanja i razvija se računalni model za učinkovito modeliranje strujanja i širenja onečišćenja u otvorenim vodotocima i obalnom morskom području, s prihvatom riječnih utoka, bujičnih utoka te industrijskih i kanalizacijskih ispusta u obalno morsko područje, uz istodobni razvoj predikcijskog modela mikrobiološkog onečišćenja baziranog na modelima umjetne inteligencije te integraciju modela širenja onečišćenja mikroplastikom u ukupni model. Računalni model prilagođen je superračunalnom okružju što omogućuje provođenje simulacija visoke rezolucije s ciljem provođenja mjera za ublažavanje posljedica klimatskih promjena na prioritetnim ranjivim i transverzalnim područjima.

**6)** **Erasmus+ HiPowerEd** - Digital Empowering Trough HPC Education; (broj: 2020-1-HR01-KA226-HE-094780), ostvarivat će prijenose sredstava od Agencije za mobilnost i programe EU (putem službenog prijavitelja Sveučilišta u Rijeci). Projektni partneri: Technische Universitaet Muenchen, Danmarks tekniske universitet Copenhagen, Universita degli studi di Trieste i Visoko učiliste Algebra Zagreb. Trajanje: 01.03.2021.-28.02.2023. Osnovni cilj ovog projekta je promoviranje superračunalne tehnologije, tj. računalstva visokih performanci (HPC) tehnologije, njeno uvođenje u redoviti obrazovni kurikulum i ubrzanje modernizacije i digitalne transformacije obrazovanja, davanje strukture za izvannastavno i cjeloživotno učenje, pomoć u uklanjanju financijskih prepreka i prepreke u znanju, priprema strukture i sredstava za podučavanje mladih u svrhu intenzivnijeg korištenja HPC-a, organizirati europsku mrežu institucija kako bi HPC resurse učinili dostupnima širom Europe, promovirati umrežavanje među institucijama i mladim europskim znanstvenicima i profesionalcima te na kraju predstaviti važnost visokotehnološkog internetskog digitalnog obrazovanja tijekom i nakon krize COVID 19.

Skladno Uputi za izradu prijedloga financijskog plana razdjela 080-Ministarstva znanosti i obrazovanja za razdoblje 2022.-2024. fakultet je dobio pisane obavijesti partnera u provedbi projekata (FESB Split, FERIT Osijek, Ministarstvo znanosti i obrazovanja za FER Zagreb, Ministarstvo gospodarstva i održivog razvoja, SRCE Zagreb), o iznosu planiranih prijenosa sredstava u okviru podskupine 369/639 temeljem kojih je planirao prihode izvora 52 na skupini 639.

**– izvor 61** Donacije - financijski plan prikazuje utrošena sredstva koja će Fakultet ostvariti prijenosom od subjekata izvan općeg proračuna (od trgovačkih društava), kao partner na IRI-2 projektima:

**1)** **IRI-2 Razvoj ekoloških proizvodnih procesa i novih proizvoda visoke kvalitete aktivnostima istraživanja i razvoja**; KK.01.2.1.02.0039; operativni program Konkurentnost i kohezija 2014.-2020. Glavni partner: Feroplast d.o.o. Buje. Trajanje: 17.08.2020.-17.08.2023. Ovaj projekt provodi Feroplast d.o.o. u partnerstvu sa Sveučilištem u Rijeci – Tehnički fakultet. Svrha projekta je povećati konkurentnost proizvodnje u Republici Hrvatskoj primjenom naprednih tehnologija, aktivnostima istraživanja i razvoja i uspostavom visokih standarda ekološke prihvatljivosti proizvodnje. Predmet projekta jest istraživanje koje će rezultirati spoznajama kojim će biti moguće značajno unaprijediti proizvodni proces kako bi se ostvarili ciljevi usmjereni na ekološku prihvatljivost proizvodnje: produljenje životnog vijeka proizvoda, smanjenje potrošnje energije i emisije CO₂, smanjenje potrošnje vode u proizvodnom procesu, smanjenje količine otpadnih voda razvojem nove proizvodne tehnologije.

**2)** **IRI-2 ABsistemDCiCloud**; KK.01.2.1.02.0179; operativni program Konkurentnost i kohezija 2014.-2020. Glavni partner: Alarm Automatika d.o.o. Rijeka. Trajanje: 17.08.2020.-17.08.2023. Cilj projekta je razvoj softvera za centralizaciju i integraciju tehničke zaštite koji će omogućavati nadzor i upravljanje svim integriranim sustavima putem jedinstvenog sučelja. Sustav će se najčešće ugrađivati u veće i kompleksnije objekte trgovinskog, financijskog, industrijskog, hotelskog i poslovnog sektora. Provedbom predviđenih aktivnosti kreirat će se inovativni, višenamjenski i višefunkcionalni proizvod koji će osim tehničke zaštite objekta (video nadzor, protuprovalna zaštita, vatrodojavni alarm itd.), pružati i druge funkcionalnosti iz područja povećanja energetske učinkovitosti objekata.

**3)** **IRI-2 Adria Smart Room**; KK.01.2.1.02.0303; operativni program Konkurentnost i kohezija 2014.-2020. (KK.01.2.1.02.0303); glavni partner: Adria Electronic d.o.o. Rijeka; trajanje: 17.08.2020.-17.08.2023. Primarni cilj projekta je razviti inovativni sustav koji će štedjeti energiju i omogućavati detaljnu procjenu i informiranje o anomalijama koje se mogu dogoditi. Industrijskim i eksperimentalnim istraživanjem inovativnih rješenja pametnih soba postiže se efikasnije upravljanja rekuperatorom, detekcija međusobnog utjecaja klimatiziranih zona i optimalno upravljanje klimatizacijom, korištenje ekspertnog sustava koji omogućava pravovremene prijedloge za optimalno upravljanje klimatizacijom, poboljšanje upravljanja rasvjetom te upravljanje vršnom snagom trošila na način da algoritam pronalazi načina za uštedu energije bez utjecaja na goste.

Za provođenje aktivnosti A679072 predviđeno je u 2022. god. 1.413.595 kn, u 2023. god. 1.161.009 kn, dok je projekcija za 2024. god. 82.000 kn. Rashodi na ovoj aktivnosti iz izvora 52, u 2022. god. planiraju se u manjem iznosu od ostvarenih prihoda u 2022. god. pa su iskazani neutrošeni prihodi u iznosu od 1.092.848 kn kao odnos u 2023. god.

|  |  |  |  |  |  |
| --- | --- | --- | --- | --- | --- |
| Šifra aktivnosti | Plan 2021. | Plan 2022. | Plan 2023. | Plan 2024. | Indeks 22./21. |
| **A 679072** | 2.459.700 | 1.413.595 | 1.161.009 | 82.000 | 57,47 |

**1.3. Zakonske i druge pravne osnove**

Prijedlog Financijskog plana za 2022. god. i projekcija za 2023. i 2024. godinu polazi od:

* Zakon o proračunu (NN 87/08, 136/12 i 15/15),
* Zakon o znanstvenoj djelatnosti i visokom obrazovanju (NN, br. 123/03, 198/03, 105/04, 174/04, 02/07, 46/07, 45/09, 63/11, i 94/13),
* Kolektivni ugovor za znanost i visoko obrazovanje,
* Zakon o ustanovama (NN, br. 76/93, 29/97, 47/99 i 35/08),
* Odluka Vlade Republike Hrvatske o programskom financiranju javnih visokih učilišta u Republici Hrvatskoj u ak. god. 2018./2019., 2019./2020., 2020./2021. i 2021./2022.,
* Ugovor o programskom financiranju Sveučilišta u Rijeci u ak. god. 2018./2019., 2019./2020., 2020./2021. i 2021./2022.,
* Strategija Sveučilišta u Rijeci 2021.-2025.,
* Strategija razvoja Tehničkog fakulteta Sveučilišta u Rijeci za razdoblje 2021.-2025.,
* Uputa za izradu prijedloga državnog proračuna Republike Hrvatske za razdoblje 2022.-2024. godine od kolovoza 2021. god. Ministarstva financija,
* Uputa za izradu prijedloga financijskog plana razdjela 080 – Ministarstvo znanosti i obrazovanja za razdoblje 2022.-2024. godine od rujna 2021. god.,
* Uputa o usklađenju prijedloga financijskog plana za glavu 08006 Sveučilišta i veleučilišta u RH i glavu 08008 Javni instituti u RH u okviru Nacrta prijedloga državnog proračuna RH za 2022. i projekcija za 2023. i 2024. godinu od 03.11.2021. god.,
* Uputa Sveučilišta u Rijeci sa limitima za sastavnice, za izvor financiranja opći prihodi i primici aktivnost A621002 Redovna djelatnost Sveučilišta u Rijeci i aktivnost A622122 Programsko financiranje javnih visokih učilišta - Sveučilište u Rijeci, od 14. rujna 2021. god.
* Uputa Sveučilišta u Rijeci sa limitima za sastavnice, za izvor financiranja opći prihodi i primici aktivnost A621002 Redovna djelatnost Sveučilišta u Rijeci i aktivnost A622122 Programsko financiranje javnih visokih učilišta - Sveučilište u Rijeci, od 03. prosinca 2021. god.

**1.4. Ciljevi provedbe programa u razdoblju 2022.-2024. i pokazatelji uspješnosti kojima će se mjeriti**

**ostvarenje tih ciljeva**

Fakultet, sukladno odredbama Senata, prati ciljeve definirane u Strategiji razvoja Sveučilišta u Rijeci za 2021.-2025. god. i u Strategiji razvoja Tehničkog fakulteta Sveučilišta u Rijeci za 2021.-2025. god.

Skladno strategiji Sveučilišta u Rijeci kao i obveznim pokazateljima rezultata za visoka učilišta definirani su ključni pokazatelji uspjeha koji služe za provjeru i praćenje napretka Tehničkog fakulteta Rijeka.

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost za 2022. | Ciljana vrijednost za 2023. | Ciljana vrijednost za 2024. |
| *Broj studenata koji su na prvoj godini studiranja ostvarili 60 ECTS-a* | *Povećati uspješnost studiranja na prvoj godini preddiplomskog studija.* | *Broj studenata* | *165* | *Služba studentske evidencije* | *165* | *165* | *165* |
| *Broj objavljenih znanstvenih radova* | *Povećati broj objavljenih radova po istraživaču.* | *Broj radova* | *75* | *Dekanat* | *85* | *90* | *91* |
| *Udio STEM studenata koji su završili studij u roku* | *Povećati broj STEM studenata koji su završili studij u predviđenom trajanju.* | *Postotak* | *80%* | *Služba studentske evidencije* | *85%* | *85%* | *86%* |

Ostvarene vrijednosti na godišnjoj razini razmatra i usvaja Fakultetsko vijeće Tehničkog fakulteta te ih objedinjuje na razini Sveučilišta u Rijeci i usvaja na Senatu.

Na cjelokupno poslovanje Fakulteta utjecala je epidemija koronavirusa (COVID-19), koja je još uvijek u tijeku, a istu je proglasila Svjetska zdravstvena organizacija (WHO) pandemijom u ožujku 2020. godine. Utjecaj do kojega bi moglo doći uslijed pandemije još uvijek je neizvjestan. Trajanje bilo kakvih poremećaja poslovanja i mogući odgovarajući financijski utjecaj ne mogu biti u ovom trenutku razumno procijenjeni, jer ovise o budućim kretanjima globalnog ekonomskog usporavanja, a koja su vrlo nesigurna i ne mogu biti predviđena za vrijeme izrade ovog obrazloženja. Procjenjujemo da će na naše poslovanje pandemija koronavirusa imati utjecaja i u budućim razdobljima, odnosno da predstavlja nesigurnost i rizik za poslovanje i financijske rezultate Fakulteta, posebice u dijelu suradnje s gospodarstvom. Uzevši u obzir relativno niski stupanj vlastitog financiranja, Fakultet ovisi o financiranju iz Državnog proračuna Republike Hrvatske, posebice u dijelu financiranja redovne djelatnosti i programskog financiranja javnih visokih učilišta. Do trenutka izrade ovog obrazloženja na financiranje redovne djelatnosti iz Državnog proračuna RH nisu značajno utjecali događaji izazvani koronavirusom, odnosno financiranje nije odstupalo od postojećih financijskih planova. Procjenjujemo da će Fakultet u budućem razdoblju održati likvidnost, bez obzira na negativan gospodarski utjecaj izazvan pandemijom koronavirusa.

U Rijeci, 10. prosinca 2021.

|  |  |
| --- | --- |
|  | DEKAN  M.P. Prof. dr. sc. Duško Pavletić  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |